
1. Contextul social-politic al desfăşurării alegerilor

1.1. Miracolul economic polonez şi problemele sale
Începând cu anii ’90, Polonia a progresat mult în tranformarea economiei, realizând reforme structurale în profunzime. Aderarea Poloniei la UE la 1 mai 2004 a marcat un moment esenţial în istoria politică şi economică a ţării, a consolidat schimbările şi realizările efectuate anterior. Iniţial, restructurarea rapidă a economiei a avut ca efect o rată înaltă a şomajului (20,6% în anul 2002), apoi aceasta  s-a redus treptat (19% în 2004, 17,6% în 2005, 14,9% în 2006), consecinţele pozitive ale reformelor arătându-se în timp. 
Economia naţională este puternic integrată cu economia celorlalte ţări din UE. Nivelul inflaţiei este moderat, creşterea economică medie în ultimii 15 ani fiind de 4 %. Polonia este ţara din Europa Centrală care a atras investiţiile străine datorită unor atuuri precum: poziţia geografică şi strategică, o piaţă mare şi deschisă, cu peste 38,5 milioane de consumatori, o mână de lucru înalt calificată, eficientă şi competitivă, respectarea reglementărilor internaţionale referitoare la investiţiile străine. Polonia a devenit, aşadar, o ţară cu economie emergentă, puţin influenţată de crize şi capabilă să înfrunte cu succes concurenţa internaţională. În anul 2010, creşterea economică era de 3,8%, iar pentru anul 2011 este previzionată o creştere de 4%, luată în calcul şi în proiecţia bugetului 2012. Semnificativ este faptul că sectorul privat produce actualmente 80% din PIB, existând un sector foarte dezvoltat al întreprinderilor mici şi mijlocii. Orașe precum Varșovia, Katowice sau Cracovia rămân “oazele de bunăstare”, dar cea mai mare creștere a numărului de milionari a avut loc în centre urbane mici, ei fiind, în general, investitori la bursă, dar și oameni de afaceri cu profesii liberale care lucrează în domeniul serviciilor
. 

Miracolul economic polonez se explică prin faptul că Polonia e o ţară mare, de 38 de milioane de locuitori, iar consumul intern are o importanţă deosebită. Polonia a făcut importante lucrări de infrastructură (stadioane, autostrăzi etc ), mai ales în vederea campionatului european de fotbal care se va organiza în anul 2012. Aceste lucrări au creat multe locuri de muncă şi au dus la creşterea investiţiilor în economie. Cea de-a treia explicaţie este absorbţia bună a  fondurilor europene, în ultimii ani Polonia reuşind să absoarbă aproape 67 de miliarde de euro, ceea ce face din ea un campion în domeniu. În anul 2011, aproape 8 miliarde euro din cele 67 miliarde euro care au revenit Poloniei pentru perioada 2007-2013, vor fi investite în refacerea drumurilor, 5 miliarde euro în centralele electrice, 2,5 miliarde în modernizarea reţelei feroviare şi 1 miliard euro în modernizarea aeroporturilor
. Ţara, care a preluat preşedinţia Uniunii, este pe cale să-şi construiască o nouă imagine de sine şi devine din ce în ce mai puţin pro-americană şi mai mult pro-europeană
. Polonia şi-a schimbat radical viziunea asupra politicii externe şi a devenit a şasea economie a UE, fiind deja pentru Germania un partener comercial mai important decât Rusia. Analiştii afirmă că în viitor influenţa Poloniei în Europa va creşte şi mai mult.
Mulţi analişti au afirmat însă că Polonia este un colos cu picioare de lut, în ultimii şapte ani creşterea economică poloneză fiind, în mare măsură, susţinută de fonduri UE. Se apreciază că, pe  viitor, acest flux nu va mai fi la fel de abundent, neputându-se evalua exact cum va fi evoluţia sa viitoare. Potrivit datelor Băncii Mondiale, creşterea economică medie în Polonia fusese de 3,9% în ultimul deceniu, dar această creştere impresionantă punea în umbră alte probleme ale societăţii poloneze. În calitate de membru al Uniunii Europene, cu o bază industrială solidă (parţial moştenită din perioada socialistă), şi o mână de lucru relativ ieftină, Polonia ar trebui să fie campioană a exporturilor. Din toamna anului 2008, cota exporturilor şi PIB-ul sunt însă în declin constant. În ceea ce priveşte investiţiile străine pe cap de locuitor, Polonia este depăşită de către cehi, unguri, slovaci şi sloveni. Dar cea mai mare provocare pentru Polonia este problema demografică, în prima jumătate a acestui an rata de creştere a populaţiei fiind negativă, fenomen care s-a manifestat pentru prima dată în ultimii şase ani. Timp de mulţi ani, creşterea demografică nu a depăşit 1,4%. În ultimii ani a crescut numărul divorţurilor şi s-a dublat numărul naşterilor în afara căsătoriei. Rata natalităţii este de 1,4 copii/o femeie, ceea ce creează dificultăţi asigurării reînnoirii generaţiilor (cădere permanentă din 1940 şi până în prezent). Potrivit previziunilor ONU, în 2035 populaţia poloneză va fi redusă la 34 de milioane de oameni, ceea ce va pune probleme majore, printre care finanţarea sistemului de pensii.
În ceea ce priveşte politica economică, Polonia a aplicat timp de 20 de ani de zile, o politică liberală, sistemul de cheltuieli pentru ocrotirea socială fiind sub control. Problema principală este totuşi sistemul de pensii, pentru că agricultorii au un  sistem de pensii specific, plătind cotizaţii mai mici, pensiile lor fiind asigurate din buget. 
Alte probleme sociale sunt legate de faptul că sistemul medical şi serviciile sociale poloneze sunt în declin, iar tinerii calificaţi preferă din ce în ce mai mult exilul în locul perspectivei salariilor mici şi şomajului din ţara de origine
. Unele din explicaţiile ratei scăzute a natalităţii au fost legate de serviciile sociale sub nivelul standardelor europene, de sistemul medical marcat de carenţe şi adesea indisponibil, de lipsa locurilor de muncă pentru părinţi şi a grădiniţelor pentru copii, de casele scumpe, în general, de eşecul politicilor sociale din Polonia. 
Adevărul incomod este că cea mai educată generaţie din istoria Poloniei,   aproape jumătate dintre tinerii de 25 de ani fiind absolvenţi de studii superioare,  se confruntă cu o piaţă a forţei de muncă foarte dură, neexistând siguranţa locului de muncă. Rata oficială a şomajului în rândul absolvenţilor de studii superioare este de aproximativ 20%, iar cei care au locuri de muncă declară că simt că lucrează sub calificarea pe care au dobândit-o, adesea la locuri de muncă de tip "McJobs", fiind fără perspectivele unei cariere, şi foarte adesea câştigând o mare parte a salariului în mod neoficial, pentru a evita impozitele, situaţie care îngreunează obţinerea unui credit imobiliar. O parte a problemei este structurală, economia poloneză slab-tehnologizată fiind dominată de companii mici, firme de familie, care oferă puţine locuri de muncă pentru persoane educate. În acest context, nu sunt fonduri pentru programe sociale de orientare profesională a tinerilor şi aceştia părăsesc Polonia. Potrivit unui sondaj din anul 2009, între 1,8 şi 2,4 milioane de polonezi, majoritatea tineri, munceau în străinătate. În pofida crizei din Occident, aceştia nu vor să revină în ţară. Două dintre cele mai mari partide politice poloneze vorbesc despre problemele tinerilor, dar nu reuşesc să rezolve problemele lor. Soluţiile pe care statul le-a  oferit, precum unele reduceri fiscale acordate companiilor care angajează absolvenţi de studii superioare, au fost ineficiente.  Analiştii politici au remarcat că politicienii spun "nu vrem ca tinerii noştri să fie la Londra, ci îi vrem în Polonia", dar, de fapt, sunt mulţumiţi că tinerii au plecat, că nu există proteste, nu există infracţionalitate, nu sunt probleme. 
În prezent, economia poloneză se confruntă cu unele probleme legate de deficitul bugetar care este în creştere şi care ar urma să atingă la sfârşitul anului nivelul de  5, 6 %. Pentru anul viitor deficitul ar trebui să fie de 3 %, ceea ce înseamnă că şi Polonia ar trebui să treacă printr-un plan de austeritate. Leszek Balcerowicz, artizanul  « terapiei de şoc » de la începutul anilor 90, a afirmat că este nevoie de o reformă a costisitorului sistem de protecţie socială, de creşterea vârstei de pensionare şi de o scădere a birocraţiei, pentru limitarea efectelor unui stat, considerat, adesea, ineficient. Cei mai mulţi economişti sunt de acord că o creştere rapidă nu va fi sustenabilă pe termen lung, din cauza încetinirii din alte ţări din zona euro, a temerii de recesiune, a cererii scăzute din industrie şi a exporturilor slabe. Încrederea economică se menţine însă, Polonia fiind singura ţară europeană care a rezistat crizei mondiale fără recesiune, având o rată de creştere de 4% şi, mai ales, cu descoperirea unor rezerve uriaşe de gaz de şist pe teritoriul său. 
Raportul guvernamental Polonia 2030. Provocări pentru dezvoltare conţine zece obiective majore pentru următorii 20 de ani: o economie în creştere şi competitivă, dezvoltare demografică; activitate cu înalt nivel professional, adaptabilitate a resurselor de muncă, un potenţial al infrastructurii adecvat, protecţia mediului şi a resurselor energetice, o economie bazată pe cunoaştere, dezvoltarea capitalului intelectual, coeziune şi solidaritate regională, coeziune socială, un stat eficient şi o valorificare a capitalului social. Raportul Polonia 2030 a constituit lansarea unei ample dezbateri naţionale asupra viitorului, a modului în care va arăta noul proiect civilizaţional
.
În ultimii ani, Polonia s-a schimba radical, devenind proeuropeană şi performantă economic, în acest context favorabil, Polonia preluând Preşedinţia Uniunii Europene.

Politica externă a Poloniei s-a schimbat radical, devenind, dintr-un stat euro-sceptic, un susţinător al integrării europene, având relaţii normale cu duşmanul său etern, Rusia. Imediat după alegerile din anul 2007, prima vizită a premierului Donald Tusk în instituţiile europene a avut drept scop să asigure partenerii europeni de schimbarea radicală a politicii externe a Poloniei. Ministrul de externe, Radoslaw Sikorski, 48 ani, a avut, de asemenea, un rol deosebit în acest amplu proces de reconfigurare a politicii externe poloneze. El a studiat la Oxford, a fost corespondent de război în Afganistan, în 1986, pentru media britanică, fiind căsătorit cu o celebră scriitoare şi jurnalistă americană de la Washington Post. 
Unii polonezi au văzut această schimbare drept un act de trădare a intereselor naţionale, iar diferitele tabere îşi menţin ferm poziţiile: pe de o parte, guvernul de tendinţă liberală al lui Donald Tusk, care impune o nouă orientare în politica externă; de cealaltă parte, dreapta conservatoare a lui Jarosław Kaczyński. Faţă în faţă se înfruntă politicieni, organe de presă şi alegători, tensiunea şi antipatia reciprocă fiind foarte intense.

Transformarea evidentă a politicii externe este o realitate şi ea nu se explică doar prin noile sale elite, ci şi prin alţi factori
. Transformarea rapidă a Poloniei într-o ţară pro-europeană este opera  noii elite, a reuşitei integrării europene, precum şi a  evoluţiei opiniei publice. În 2004, doar 50% dintre polonezi aveau o părere favorabilă faţă de Uniunea Europeană. Astăzi, procentajul este de aproape 80%, politica externă a Poloniei sprijinindu-se pe acordul unei majorităţi a populaţiei. Baza tradiţională a societăţii poloneze, agricultorii, au alcătuit cea mai importantă opoziţie faţă de  intrarea în UE, fiindu-le teamă că nu vor putea să ţină piept pieţei europene şi că îşi vor pierde pământurile.  În timp, ei şi-au dat seama că, datorită subvenţiilor de la Uniunea Europeană, au rezistat, reuşind chiar cucerirea de noi pieţe. Deţinerea Preşedinţiei UE de către Polonia, după Slovenia, Republica Cehă şi Ungaria, a sporit simpatia polonezilor faţă de UE, unii analişti apreciind că  Polonia este pe cale de a deveni cel mai bun preşedinte al UE dintre toate statele post-comuniste
.
În momentul venirii la putere a guvernului condus de Donald Tusk, Rusia  a reevaluat politica sa faţă de Polonia. Ambele părţi au ajuns la concluzia că este în interesul lor să lase în urmă problemele istorice, schimbul comercial crescând constant. Polonia are în Rusia o piaţă cu mare potenţial, iar cooperarea economică este în creştere, Rusia fiind interesată să investească în anumite industrii strategice precum cea energetică. 

   1.2. Priorităţi ale Preşedinţiei poloneze a UE


În a doua jumătate a anului 2011, Polonia deţine Preşedinţia UE, eveniment important ce relevă ce înseamnă Preşedinţia UE pentru statele membre din Europa Centrală şi de Est, pentru un nou stat membru al UE. Polonia este a patra ţară care a aderat la Uniunea Europeană în anii 2000, care deţine Preşedinţia Consiliului, după Slovenia, Republica Cehă şi Ungaria. Cu acest prilej, s-a reafirmat faptul că o ţară nu devine cu adevărat membră a Uniunii decât după ce o prezidează. Analiştii au remarcat că, în Uniunea Europeană, majoritatea începătorilor se limitează la programul minimal, pentru a evita eşecurile, dar Polonia a vrut să demonstreze că, deşi este începătoare, ea este conştientă de puterea şi valoarea ei. Specialiştii confirmă că deţinerea Preşedinţiei UE pentru prima dată este o lecţie deosebit de importantă pentru administraţia publică naţională, este ocazia cu care administraţia publică a unei ţări învaţă temeinic cum funcţionează Uniunea Europeană
. 

Preşedinţia poloneză a început într-un moment în care Europa era îngrijorată cu privire la viitorul său, din cauza crizei din Grecia şi condiţiilor economice dificile existente în Spania, Portugalia şi Irlanda – situaţie ce a declanşat o dezbatere publică aprinsă în Europa. De ani de zile, Polonia invoca solidaritatea, cerând Europei fonduri pentru noile state membre, iar în prezent se punea problema solidarităţii financiare, pentru a salva ţările din Sud, ceea ce  punea într-o nouă perspectivă solidaritatea tradiţională pe care o invoca, iniţial, Polonia
. În acest context, priorităţile Preşedinţiei UE sunt priorităţile Uniuniii şi toate ţările care deţin Preşedinţia le preiau. Pe de altă parte, procesul de luare a deciziilor în Uniunea Europeană are nevoie de cel puţin 12 luni, chiar mai mult, ceea ce pune probleme finalizării unor acţiuni iniţiate cu acest prilej. Preşedinţia nu are dreptul de iniţiativă, aceasta fiind de competenţa Comisiei Europene. Odată cu Tratatul de la Lisabona, activitatea, responsabilităţile Preşedinţiei au fost reduse în mod considerabil şi, în prezent, contează mult ce ţară deţine această preşedinţie, care este poziţia acesteia în contextul afacerilor europene, apartenenţa sau nu la zona euro. Polonia nu face parte din zona euro, foarte multe decizii fiind luate fără implicarea Preşedinţiei. În acest context,  Polonia nu a participat la masa discuţiilor şi deci nu a prezidat acele discuţii. 

Preşedinţia UE are trei mari priorităţi: economie, securitate şi deschidere. Priorităţile actuale ale Uniunii se situează în domeniul economic, fiind legate de creşterea economică, coordonarea macroeconomică, de acele şase propuneri legislative privind guvernanţa economică (numit six pack), de continuarea revizuirilor bugetare, de finalizarea unor dosare foarte importante pentru piaţa internă cum ar fi brevetele, un acord asupra altor elemente legate de agenda digitală, reducerea costurile în roaming etc. Polonia este implicată în atingerea acestor obiective esenţiale. Alte domenii importante sunt securitatea, energetică, problemele legate de îmbunătăţirea capacităţilor europene de apărare, prin întărirea grupurilor tactice de luptă de la nivel european, precum şi  cea privitoare la deschidere. Ceea ce în acest caz înseamnă deschidere către statele terţe, negocieri privind continuarea liberalizării acordurilor comerciale - şi aici accentul cade pe Ucraina. Se doreşte încheierea acordului de liber schimb cu Ucraina până la sfârşitul anului, deschiderea negocierilor comerciale cu Rusia în urma aderării acesteia la OMC, dacă are loc, continuarea negocierilor cu alte ţări din lume cum ar fi Canada, India sau naţiunile din sud-estul Asiei. La nivelul Uniunii, există aşadar mai multe acorduri de liber schimb, de obicei Comisia Europeană se ocupă de negocieri, dar este nevoie şi de sprijinul Consiliului, care trebuie ţinut constant la curent cu evoluţia procesului. Deschidere înseamnă şi finalizarea aderării Croaţiei. În timpul acestui semestru se va semna acordul de aderare a Croaţiei la Uniunea Europeană, în Croaţia se va organiza un referendum şi procesul de ratificare va începe în cele 27 de state membre. Probabil Croaţia va intra în Uniunea Europeană începând cu ianuarie 2013. În acelaşi cadru, se doreşte continuarea progreselor în regiunea Balcanilor de vest. Iniţial Serbia ar fi trebuit să primească statutul de ţară candidată până la sfârşitul anului, însă acest lucru se dovedeşte a fi dificil în prezent. Negocierile de aderare vor continua cu Islanda şi se aşteaptă lansarea procesului şi cu Macedonia, Muntenegru şi Albania. În conformitate cu angajamentul de întărire a UE, Preşedinţia poloneză doreşte, de asemenea, extinderea spaţiului Schengen la România şi Bulgaria. 

În perioada deţinerii Preşedinţiei poloneze a UE s-a desfăşurat summit-ul Parteneriatului Estic, considerat un important eveniment în cadrul semestrului polonez, parteneriatul fiind prima propunere de politică externă, făcută în 2008, din partea noilor state membre din Europa Centrală şi de Est. Până atunci, practic, nicio propunere din partea ţărilor din această regiune nu fusese acceptată de toate cele 27 de state membre. Declaraţia summitului Parteneriatul Estic de la Varşovia a salutat eforturile făcute de ţările participante, dar fără a le da perspective de aderare. 

Parteneriatul Estic este un succes pentru că a plasat problemele estului pe harta politică a UE, mai ales în contextul reculului din Ucraina şi Belarus. Totuşi, analiştii au apreciat că Parteneriatul Estic prezintă anumite carenţe structurale care îi reduc succesul, neexistând încă mecanismele necesare care să permită UE să influenţeze efectiv dinamicile interne din aceste state şi  nici acceptarea totală, din partea statelor, a implementării unor schimbări care merg până la democratizarea totală a sistemelor politice
. Crearea în anul 2008 a unei instituţii pentru societatea civilă, în cadrul Parteneriatului Estic, a arătat că UE are intenţia de a face din societatea civilă un partener al guvernelor participante la acest program. UE vede societatea civilă ca un agent de transformare, efectul dorit fiind crearea unor platforme naţionale, inclusiv în Belarus, care să monitorizeze activităţile guvernelor şi să reacţioneze la măsurile acestora.
 

Pe toată perioada preşedinţiei, în centrul atenţiei a rămas problematica guvernanţei economice, aflându-se în dezbatere acordul privind bugetul anual pentru 2012, precum şi perspectivele financiare pe termen lung 2014 – 2020. Propunerea Comisiei cu privire la următorul cadru financiar multianual, care a fost făcută publică la sfârşitul lunii iunie anul acesta, este un bun punct de plecare, acceptabil se pare pentru toate cele 27 de state membre, ca bază în vederea obţinerii unui acord final şi se va întocmi probabil o listă cu aspectele care trebuie negociate în acest sens. Polonia îşi doreşte ca această listă să fie finalizată până la sfârşitul anului, identificându-se toate problemele existente, pentru ca apoi negocierile să poată fi limitate şi canalizate pentru următoarele preşedinţii, în baza acestor aspecte problematice pentru statele membre. Polonia are două obiective principale de menţinere a bugetului pentru politica agricolă şi fonduri structurale, refuzându-se idei vehiculate ca reducerea cu 50% a fondurilor structurale sau fragmentarea politicii agricole comune. Polonia doreşte ca aceste politici să fie păstrate la nivelul Uniunii Europene şi să fie finanţate în continuare de aceasta, aşa cum propune Comisia.

Pe 21 noiembrie 2011, Parlamentul European şi Consiliul au ajuns la un acord referitor la priorităţile şi nivelul bugetului UE pe anul 2012. Priorităţile propuse de Parlamentul European au fost acceptate de statele membre şi se referă la creşterea economică, inovaţie, ocuparea forţei de muncă, controlul frontierelor, gestionarea migraţiei şi susţinerea democraţiilor din lumea arabă. Se consideră că aceste proirităţi vor susţine Strategia UE 2020 pentru creştere şi inovaţie. Ansamblul bugetului pentru anul 2012 se va ridica la 129,1 miliarde euro, ca plăţi, având o creştere de 1,86% faţă de anul precedent, şi de 147,2 miliarde euro, în angajamente.
1.3. Caracteristici actuale ale sistemului politic polonez
În procesul democratizării ţării, partidele politice poloneze au evoluat permanent. În prezent, trei dintre cele cinci partide principale ale scenei politice poloneze au fost constituite după anul 2000. În evoluţia democratică a Poloniei, societatea civilă a avut un rol deosebit, fiind adevărate şcoli practice de democraţie, baze locale ale  democraţiei parlamentare şi precursoare ale formelor post-moderne de participare politică
. Tranziţia post-comunistă a fost o triplă tranziţie
, care a implicat procesul democratizării, adoptării economiei de piaţă şi reconstituirii naţiunii în afara comunismului. În procesul consolidării democratice, un rol deosebit l-au avut reformele din domeniul social şi la nivel local. 

Pe scena politică poloneză, principalul clivaj este cel între două partide de centru-dreapta, şi anume Platforma Civică şi Dreptate şi Justiţie.

Iniţial, sistemul politic polonez a fost pluralist, dar puternic polarizat, marcat de procesul parlamentalizării şi participării directe. Caracterul fragmentat al sistemului politic impunea formarea unor coaliţii instabile, conduse de grupuri de lideri, adesea cu personalităţi divergente. Sistemul politic polonez a cunoscut permanente transformări care continuă şi în prezent.


În legislatura 2007-2011 în Dietă au fost reprezentate 4 partide politice: 

· Platforma Civică (PO), formaţiune politică de centru-dreapta, creată în 2001 şi condusă de Donald Tusk, premier al guvernului din anul 2003 – a deţinut 209 mandate;

· Dreptate şi Justiţie (PIS), partid de opoziţie de centru-dreapta, creat în 2001, condus de Jaroslaw Kaczynski – a avut 166 mandate;

· Stânga şi Democraţii (LID), a deţinut 53 deputaţi;
· Partidul Popular (PSL), partid centrist şi agrar, membru al coaliţiei guvernamentale, cel mai vechi partid politic polonez (1895), condus de Waldemar Pawlak – a avut 31 mandate. 
· Minoritatea germană a fost reprezentată de un deputat – Ryszard Galla.
În Senat au fost reprezentate doar două partide politice: Platforma Civică (60 mandate) şi Dreptate şi Justiţie (39 mandate), un senator fiind independent.

Ultima perioadă de guvernare a reprezentat o perioadă de stabilitate politică, după ani de scandaluri şi tensiuni între partide, între diferitele personalităţi politice. Venirea la conducerea ţării a lui Donald Tusk în anul 2007 a redat Poloniei statutul de naţiune moderată şi conciliantă, îmbunătăţindu-se relaţiile cu marii săi vecini, Rusia şi Germania. Analiştii au remarcat că au devenit de domeniul trecutului teoria complotului, tiradele eurosceptice, cruciadele anticorupţie sau anticomunismul. Adam Michnik, renumită personalitate poloneză, aprecia că Donald Tusk reprezintă un conducător raţional şi că opţiunea sa este aceea a unei ţări normale
.

În perioada guvernării 2007-2011, sub conducerea lui Donald Tusk,  viaţa politică poloneză s-a normalizat şi s-a recentrat, după anul 2007 Platforma Civică devenind primul partid politic al ţării. 

Reprezentantul Platformei Civice, Bronislaw Komorowski, a câştigat alegerile prezidenţiale din 2010, obţinând peste 53% din voturi, faţă de 46,99% voturi obţinute de contracandidatul său, Jaroslaw Kaczynski (PIS). Scrutinul prezidenţial anticipat s-a desfăşurat după moartea accidentală a fostului preşedinte, Lech Kaczynski (PIS), la Smolensk, în Rusia, pe 10 aprilie 2010. Conform previziunilor electorale, regiunile rurale şi mai sărace, precum şi alegătorii în vârstă, au votat pentru conservatorul J. Kaczyński în timp ce B. Komorowski a triumfat în zonele urbane mai mari. Alegerile prezidenţiale au reflectat marile diviziuni sociale existente în Polonia, noul preşedinte trebuind să aibă ca priorităţi  realizarea reformelor şi asigurarea viitorului Poloniei în UE. Aşa cum afirma Adam Michnik, votul de la alegerile prezidenţiale a arătat că Polonia este o societate împărţită în două părţi egale: jumătatea victorioasă a Poloniei este cea care "vede viitorul ţării în UE – ca fiind o ţară de democraţie, pluralism, cu o economie de piaţă şi un stat de drept"; în timp ce partea pierzătoare – o "dreaptă autoritară reprezentată de Jarosław Kaczyński şi  tabăra lui... este periculoasă pentru democraţie în Polonia"
. Adam Michnik observa că diviziunea  tradiţională stânga / dreapta nu mai reflectă ceea ce se întâmplă în Europa Centrală şi de Est şi în unele ţări din Europa de Vest, unde "un nou val de populism sub diverse steaguri ideologice"  câştigă din ce în ce mai mult din favorurile publice. A venit vremea pentru reforme îndrăzneţe în finanţele publice, sistemul de sănătate, sau sistemul de pensii al agricultorilor, şi de a se construi o punte între Polonia bogată şi săracă. După cum observă Michnik, sprijinul puternic obţinut de  Jarosław Kaczyński arată că "mulţi polonezi tot nu se simt la ei acasă în propria lor ţară". Cea mai mare provocare a noului preşedinte va fi să schimbe această stare de fapt. 


La alegerile locale din 21 noiembrie – 5 decembrie 2010, Platforma Civică a câştigat alegerile regionale, provinciale şi municipale, iar partidul  Dreptate şi Justiţie a înregistrat un puternic recul electoral. Partidul Ţărănesc, condus de Waldemar Pawlak a avut rezultate surprinzătoare. Partidul Platforma Civică a obţinut victorii în 10 din cele 16 voievodate (regiuni), având 222 locuri de consilieri la nivel regional, faţă de 141 ai opoziţiei, 93 consilieri ai Partidului Popular şi 85 consilieri ai Alianţei de Stânga. Platforma Civică a câştigat 1315 locuri de consilieri provinciali şi 600 locuri de consilieri municipali, în timp ce Partidul Dreptate şi Justiţie a obţinut 1085 locuri de consilieri provinciali şi 365 de consilieri comunali. La alegerile municipale, Platforma Civică a avut 39,6% din voturi faţă de PIS 25,1%, Partidul Popular 16,6% şi Alianţa Stângii Democratice 15,1%. La aceste alegeri, Platforma Civică a câştigat 8 din cele 10 oraşe mari ale ţării şi 23 oraşe în total, alături de Alianţa Stângii Democratice (8 oraşe) şi Dreptate şi Justiţie (5 oraşe). Capitala, Varşovia, a fost câştigată de Platforma Civică, primar devenind Hanna Gronkiewcz-Wlatz, încă din primul tur al alegerilor (cu 53,67% voturi). Alegerile regionale organizate în cele 16 regiunie (voievodate) au constituit o victorie a Platformei Civice (în Pomerania, Marea Polonie, Lodz, Lubsz, Mazovia, Opole, Mica Polonie, Podlachia, Cujavia Pomerania, Pomerania occidentală, Silezia, Varmia-Mazuria). 

După aceste victorii electorale importante, analiştii apreciau că Platforma Civică ar putea deveni primul partid care ar câştiga de două ori consecutiv alegerile legislative.


Platforma Civică, fondată în anul 2001, este un partid democrat-creştin şi conservator. El a devenit principalul partid politic al Poloniei, întrucât postul de premier, ca şi acela de preşedinte, a fost ocupat de membrii Platformei Civice: Donald Tusk şi Bronislaw Komorowski (devenit preşedinte în anul 2010). Platforma Civică este membră a Partidului Popular European (alături de UMP din Franţa, CDU din Germania)
. Alături de Platforma Civică s-a aflat Partidul Ţărănesc polonez, creat în 1990, care este un partid centrist şi agrarian, ca şi partidele de centru din Norvegia, Suedia, Finlanda, Estonia. El a fost în coaliţia de guvernare condusă de Donald Tusk din anul 2007. Partidul este membru al Partidului Popular European, ca şi Platforma Civică. Partidul are un electorat stabil, care a dus la obţinerea unui scor electoral permanent, cuprins între 7-9% din voturi. Bartosz Arlukowicz, membru al tinerilor din Alianţa Stângii, a fost, de asemenea, cooptat în guvern ca secretar de stat pe probleme de excluziune socială, iar economistul Dariusz Rosati s-a apropiat, de asemenea, de Platforma Civică. Alianţa Stângii Democratice a fost formată în anul 1991 şi este continuatoarea forţelor politice comuniste. Evoluţia sa relevă dificultăţile social-democraţiei poloneze. Este membră a Partidului Socialist European.
Principalele forţe politice de opoziţie sunt reprezentate de Partidul Dreptate şi Justiţie şi unele partide de stânga. În Polonia, stânga nu este decât o componentă a scenei politice. 

Partidul Dreptate şi Justiţie este un partid populist de dreapta şi conservator, fondat în anul 2001. Partidul s-a aflat la conducerea Poloniei în perioada 2005-2007. Eurosceptic, susţinând alianţa nord-atlantică, partidul făcea parte, din anul 2009, din Alianţa Conservatorilor şi reformiştilor europeni, un grup care include conservatorii britanici şi Partidul Democratic Civic al Preşedintelui Vaclav Klaus. Anii de guvernare au creat numeroase crize politice: degradarea relaţiilor cu Germania şi Rusia, eliminarea comuniştilor din administraţie, confruntări cu partenerii de coaliţie, acestea producând mari nemulţumiri sociale în anul 2007.

Tot în zona opoziţiei se află cel ce se declară „Mesia al Stângii”, Janusz Palikot, în vârstă de 47 ani, liderul Mişcării Palikot, care este absolvent al Facultăţii de filosofie la Universitata Catolică din Lublin şi puternic om de afaceri. Mişcarea Palikot, creată în iunie 2011, este un partid politic de centru-stânga. Elementul definitoriu al programului său politic este atitudinea liberală în domeniul moravurilor, el fiind favorabil căsătoriei cuplurilor de homosexuali, legalizării avortului etc., spunând „stop ipocriziei” religioase în Polonia, stat european care are 38 milioane locuitori, din care 94% erau catolici şi 1,5% ortodocşi. 
În ultima perioadă, clivajul fundamental al scenei politice poloneze a devenit cel dintre două moduri de a conduce, dintre două viziuni politice
: dintre cel promovat de fraţii Kaczyński şi cel liberal, aplicat de  Donald Tusk. 
Interesant este că, pentru electoratul care l-a ales pe Donald Tusk, ideologia (ca resort principal în determinarea opţiunii electorale) nu a fost atât de importantă. Donald Tusk a inţeles perfect această tendinţă şi, de aceea, partidul său a încercat să tempereze orice alunecare pe o pantă ideologică inacceptabilă pentru un electorat numeros. Datele arătau că marea majoritate a polonezilor era preocupată de menţinerea locurilor de muncă, de plata ratelor, a ipotecilor, nu de marile bătălii ideologice dintre dreapta şi stânga. Ei voiau linişte, mai ales după ce, în perioada guvernului Kaczyński, nu exista zi fără confruntări ideologice. Guvernul condus de Donald Tusk a procedat  total diferit, lăsându-i pe polonezi în pace. Mesajul a fost implicit acesta: nu vă preocupaţi de politică, avem noi grijă de aceasta. Campania electorală a arătat că ideologia pare că a dispărut din necesităţile electoratului polonez, care tinde să fie mai preocupat de problemele zilnice. Totodată, marea majoritate a polonezilor pare să dorească o politică a paşilor mărunţi, moderată, care le garantează şi conservă stabilitatea, opunându-se instictiv reformelor radicale. Acest lucru a fost vizibil şi în timpul alegerilor prezidenţiale din anul 2010, polonezii alegând un preşedinte precum Bronislaw Komorowski, cel mai puţin interesant şi mai lipsit de charismă preşedinte polonez de după 1989, dar foarte popular (depăşind 60%). Asta dovedeşte faptul că polonezii erau mulţumiţi de rolul pe care şi-l asumă în politica externă a ţării,  neimplicându-se deloc în cea internă. Analiştii au comentat că el nu avea nimic din aroganţa lui Lech Walesa sau a lui Kaczyński, că, sigur, nu era un lider excepţional, dar nici nu încerca să pretinda că este, neavând iluzii de grandoare. În practică, noul preşedinte a confirmat că a stat departe de marile bătălii politice de pe scena internă, proiectând un stil de leadership complet diferit de cel al fostului preşedinte care era foarte activ şi implicat intern, bazat pe ceea ce analiştii au numit retorica lui Kaczyński. 


Marea parte a electoratului opoziţiei, mai ales a Partidului Dreptăţii şi Justiţiei, al cărui reprezentant este J. Kaczyński, o reprezintă oamenii mai în vârstă, care au un puternic sentiment de insecuritate, cu atitudine anti-comunistă, fiind, în general, electoratul oraşelor mici. Acesta rezonează la un discurs radical referitor la adevăr, justiţie, dreptate; are convingerea că foştii comunişti nu ar trebui să facă parte din procesul de decizie de astăzi, că partidul premierului Tusk este deschis compromisului. Referitor la politica externă, el este un electorat cu profunde suspiciuni faţă de ţări precum Rusia şi Germania, pe care le consideră duşmani naturali;  crede cu tărie că nu se poate avea încredere în Rusia şi Germania. În consecinţă, orice guvern care manifestă o deschidere minimă faţă de aceste state sau cooperează cu acestea devine „trădător”. Un alt clivaj politic important este aşadar acela pe care analiştii l-au numit clivajul resetării
, legat de faptul că Polonia este polarizată intern în ceea ce priveşte resetarea relaţiei sale cu Rusia. Partidului aflat la guvernare cataloghează resetarea drept un succes, în timp ce adepţii lui J. Kaczyński interpretează întregul demers drept o trădare. Tragedia de la Smolensk a intensificat, chiar radicalizat sentimentul anti-rusesc în rândul simpatizanţilor partidului fostului premier. 

Înaintea desfăşurării alegerilor legislative din 9 octombrie 2011, sondajele de opinie şi analiştii arătau că, deşi, au fost unele nemulţumiri şi ezitări, majoritatea electoratului era mulţumită de guvernarea actuală şi dorea continuitatea
.
2. Alegerile legislative din 9 octombrie
2.1. Teme ale campaniei electorale

În campania electorală s-au înscris 7 partide politice: Platforma Civică; Dreptate şi Justiţie; Alianţa Stângii Democratice; Partidul Popular; formaţiunea politică Polonia mai întâi (PJN) – creată în noiembrie 2010, din aripa liberală a Platformei Civice; Mişcarea Palikot (RPP) – partid anticlerical constituit în iunie 2011, condus de Janusz Palikot şi Partidul Muncii (PPP), formaţiune politică de extremă-stânga, condusă de Boguslaw Zietek. 

În timpul campaniei electorale, a avut loc o polarizare mai intensă a scenei politice poloneze.

Premierul Donald Tusk a deschis campania electorală, inaugurând o autostradă, ocazie cu care şi-a prezentat sloganul campaniei electorale: Polonia în reconstrucţie! Întreaga campanie electorală a partidului de guvernământ s-a desfăşurat pe teren, în oraşe şi sate, acolo unde premierul, ca un rock star, a dat autografe mulţimii. Principalul obiectiv electoral al partidului a fost mobilizarea electoratului la vot. În această campanie, Donald Tusk s-a întâlnit cu persoane defavorizate, momente dificile în care premierul s-a arătat rezistent şi sensibil totodată
.

În discursul său electoral, premierul a afirmat că înţelege statul ca pe o comunitate de cetăţeni angajaţi, cărora trebuie să le fie oferite condiţiile de a acţiona. El a mai precizat că, deşi condiţiile economice s-ar putea agrava datorită crizei, soluţia rămâne accesarea în continuare a fondurilor europene.

Campania premierului s-a axat, de asemenea, pe menţinerea stabilităţii politicii economice şi pe consolidarea relaţiei cu partenerii europeni. El a reamintit polonezilor riscurile de a nu merge la vot şi de a readuce la putere fosta conducere, viziunea Kaczynski
. Platforma Civică a avertizat electoratul de pericolul pe care l-ar putea reprezenta întoarcerea la putere a partidului Dreptate şi Justiţie. Ea a arătat că o opoziţie eurosceptică şi închisă în ea însăşi, care accentuează dramele, atacă fundamentul european al politicii poloneze. S-a subliniat că o astfel de politică ar putea ruina eforturile de integrare a Poloniei în UE. Platforma Civică a avut ca slogan „Vom face mai bine”, ca replică la sloganul partidului Dreptate şi Justiţie „Polonezii merită ceva mai bun”.
În campania electorală, Platforma Civică a făcut bilanţul activităţii sale, subliniind că a îndeplinit promisiunile electorale din anul 2007 şi că guvernul a reuşit să reziste crizei mondiale, arătând că, după 1990, Polonia a reuşit să tripleze PIB-ul pe cap de locuitor (actualmente 13808 euro). Partidul de guvernământ Platforma Civică a evidenţiat faptul că Polonia a fost singura ţară din UE care nu a înregistrat o recesiune economică în urma crizei economice internaţionale care a debutat în toamna anului 2008. În perioada guvernării 2007-2011, salariile au crescut, iar şomajul a scăzut. Guvernul a modificat sistemul de pensii şi a naţionalizat parţial sectorul asigurărilor sociale. Modernizarea infrastructurii, reforma sistemului de sănătate, fiscal, simplificarea sistemului administrativ pentru întreprinderi au rămas probleme încă în rezolvare. Cheltuielile statului sunt încă ridicate, ceea ce a antrenat un deficit public de 7,9% în anul 2010.
Pentru perioada următoare, în programul electoral al Partidului Platforma Civică s-a promis că, în domeniul economic, TVA-ul va scădea în 2014 (cu 1%) şi extinderea privatizării pentru a introduce concurenţa în sistemul de sănătate şi în cel educativ.

Premierul a declarat că pentru a menţine Polonia pe linia de plutire nu trebuie produse schimbări radicale ale bugetului, fiind nevoie de răbdare şi disciplină. În anul 2009, Polonia a avut o creştere de 1,7% şi conform previziunilor, în anul 2012 creşterea va fi de 4%.

Pentru alegerile legislative din 9 octombrie 2011, Platforma Civică a lansat ca teme ale programului viitor de guvernare: realizarea unui stat flexibil, furnizor al serviciilor; crearea unei societăţi solidare, dezvoltarea unui sector de  cercetare ştiinţifică competitiv la nivel european şi mondial. În domeniul financiar, guvernul va adopta o reformă pentru asanarea finanţelor publice şi o mai bună gestionare a ţării. Guvernul va avea nevoie de 15 miliarde euro şi de aceea vor fi limitate radical cheltuielile sociale.

Premierul a mărturisit că vrea să rămână premierul unor timpuri dificile şi că noul mandat ar putea fi mai important decât cel din 2007, întrucât Polonia are oportunitatea de a valorifica fondurile europene pentru modernizarea sa.

Campania electorală pentru alegerile legislative din Polonia a depăşit graniţele ţării, ministrul de externe polonez, Radoslaw Sikorsi, deplasându-se la Londra şi Dublin, unde trăiesc comunităţi importante ale polonezilor. Premierul a vizitat capitala Lituaniei, Vilnius, în care locuieşte, de asemenea, o puternică minoritate poloneză.
În campania electorală, Jaroslaw Kaczynski, liderul principalului partid de opoziţie, Dreptate şi Justiţie, şi-a declarat intenţia de a moderniza statul, respectând cultura, tradiţiile şi valorile poloneze. El l-a acuzat pe premierul Donald Tusk că vrea să transforme Polonia în condominium ruso-german, solicitând mai multă fermitate în relaţiile Poloniei cu Rusia, Germania şi Franţa.
În programul electoral al partidului s-a propus creşterea impozitelor pentru bănci şi hipermarketuri, precum şi pentru polonezii cu mari averi. Partidul Dreptate şi Justiţie a propus limitarea privatizărilor şi plasarea marilor întreprinderi (PKN Orlen, Grupa Lotos, PZU, KGHM Polska Miedz şi PGNiG) sub controlul statului.

Liderii partidului de opoziţie au susţinut creşterea salariului minim la nivelul jumătăţii salariului mediu (819 euro), precizându-se că adoptarea monedei euro va trebui să aibă loc după organizarea unui referendum, poate în 15-20 ani. 

Campania electorală a Partidului Dreptate şi Justiţie s-a desfăşurat în condiţii dificile, întrucât acesta a pierdut majoritatea membrilor săi de elită în accidentul din Smolensk, iar alţii l-au părăsit. Pe de altă parte, între J. Kaczynski şi Preşedintele Republicii, Bronislaw Komorowski, au existat numeroase divergenţe de opinii pe teme de interes naţional. 

Liderul opoziţiei, Jaroslaw Kaczynski, a refuzat să participe la confruntările electorale directe. La dezbaterile televizate au participat doar premierul Donald Tusk şi W. Pawlak.
Cei doi candidati principali, aflaţi în competiţie electorală, au avut profiluri electorale complet diferite. Liderul partidului liberal Platforma Civica, Donald Tusk este un om pragmatic, cu convingeri şi « look » european, având un bilanţ economic deosebit. Polonia a fost singura ţară din UE care nu a cunoscut o perioada de recesiune dupa falimentul Lehman Brothers. Partidul său, Platforma Civica, a castigat alegerile din 2007, promiţând o liberalizare a economiei, imbunătăţirea relaţiilor cu Rusia şi cu Germania şi o mai bună integrare europeană, promisiune îndeplinită în mandatul 2007-2011. Argumentaţia sa politică a fost mai puţin ideologică şi mai mult comparativă, invocând riscurile revenirii la putere a partidului Dreptate şi Justiţie
.
Liderul Partidului Dreptate şi Justitie ( PIS ), Jaroslaw Kaczynski, fost prim-ministru, a decis să continue viaţa politică în memoria fratelui decedat. In perioada în care a condus guvernul polonez, 2006 – 2007, Polonia s-a făcut remarcată pe scena europeană prin relaţiile conflictuale cu vecinii, mai ales cu Germania şi cu Rusia. În prezent, Partidul Dreptate şi Justitie insistă pe o abordare socială a economiei, se opune privatizărilor masive şi promite cheltuieli publice importante. Apărător al valorilor catolice tradiţionale ale Poloniei, Kaczynski e în continuare neîncrezator în Rusia şi Germania. Ultimele sale declaraţii, potrivit cărora « Germania ar încerca să supună Polonia » au provocat iritare printre intelectualii din Polonia şi Germania. În ultima sa carte “Polonia viselor noastre”, acesta a sugerat că alegerea Angelei Merkel drept cancelar “nu a fost o pură coincidenţă”. Invitat de Newsweek Polska pentru a clarifica această declaraţie, el a răspuns că A. Merkel “ştie la ce mă refer” şi a refuzat să mai comenteze. Aceste afirmaţii au fost considerate relevante pentru riscurile politice ale acestei atitudini, presa întrebându-se dacă acest om este potrivit pentru a lupta pentru banii Poloniei şi că nu este prima dată când Jarosław Kaczynski a jucat pe cartea resentimentului faţă de Germania. În anul 2005, afirmaţiile potrivit cărora bunicul candidatului de atunci şi actualul prim-ministru, Donald Tusk, a servit în Wehrmacht, forţele armate germane, în al Doilea Război Mondial, au deschis drumul fratelui său geamăn, Lech, spre Preşedinţie.
În campania electorală, partidele de stânga poloneze au adoptat o orientare social-liberală, apropiindu-se de patronii întreprinderilor, ceea ce a făcut ca o parte a membrilor Alianţei Stângii Democratice (SLD) să părăsească formaţiunea, trecând la Platforma Civică. Liderul Alianţei a modificat structura alianţei, promovând tinerii, încercând să păstreze electoratul stabil şi fidel. Reputaţia stângii în Polonia  este considerată de analiştii politici mediocră, datorită relaţiei sale cu fostul partid muncitoresc (care a activat în perioada 1948-1989). În actuala campanie electorală, Alianţa Stângii Democratice a propus scăderea TVA-ului pe medicamente, pe bunuri alimentare, activităţi culturale şi sportive. Ea a cerut stabilirea unui salariu minim pentru agricultori, creşterea fondurilor pentru sănătate şi educaţie, precum şi investiţii în infrastructură. Obiectivul electoral al Alianţei a fost obţinerea a 18% din voturi.

Particularitatea acestor alegeri legislative a fost aceea că ele s-au desfăşurat în perioada în care Polonia deţine Preşedinţia Consiliului de Miniştri al Uniunii Europene, până la 31 decembrie 2011.

2.2. Rezultatele alegerilor şi semnificaţia lor politică

Pe 9 octombrie 2011, peste 30 de milioane de polonezi au fost chemaţi la urne pentru a reînnoi componenţa Parlamentului, cei 460 membri ai Dietei (Sejm) şi cei 100 membri ai Senatului. Cele două Camere ale Parlamentului se reunesc în Adunarea Naţională (Zgromadzenie Narodowe) în trei situaţii: când Preşedintele Republicii depune jurământul, când este adus în faţa tribunalului sau este în incapacitate de a-şi exercita atribuţiile, din cauza stării de sănătate.
Alegerile legislative se desfăşoară odată la patru ani, conform unui sistem electoral proporţional (metoda d’Hondt). Pentru a fi reprezentat în Parlament, un partid politic trebuie să obţină 5% din voturi, iar o coaliţie 8% din voturi. Listele reprezentanţilor minorităţilor fac excepţie de la aceste exigenţe.
Pentru desfăşurarea scrutinului legislativ, Polonia este împărţită în 41 circumscripţii electorale în care se aleg, în fiecare, între 7-19 deputaţi. 
Senatorii sunt aleşi pentru un mandat de patru ani, prin scrutin proporţional, la aceeaşi dată ca şi deputaţii. Pentru alegerile senatoriale, se constituie 40 de circumscripţii electorale, în care se aleg între 2-4 senatori cu majoritate simplă. Fiecare candidat la funcţia de senator trebuie să obţină susţinerea a 3000 de alegători în circumscripţia sa (5000 de voturi pentru candidaţii la un loc în Dietă).
Vârsta minimă a candidaţilor pentru mandatul de deputat este de 21 ani şi 30 de ani pentru cel de senator.

Conform datelor oficiale furnizate de Comisia Electorală
, rezultatele alegerilor legislative au fost următoarele:

	Nr.

crt.
	Partidul politic
	Număr voturi
	%

voturi
	Număr mandate Dietă
	Număr mandate

Senat


	1.
	Platforma Civică (PO)
	5.119.833
	38,96
	206
	62

	2.
	Dreptate şi Justiţie (PiS)
	3.946.533
	30,03
	157
	31

	3.
	Mişcarea Palikot (RPP)
	1.305.095
	9,94
	40
	0

	4.
	Partidul Popular (PSL)
	1.076.675
	8,19
	26
	2

	5.
	Alianţa Stângii Democratice (SLD)
	1.123.516
	8,55
	30
	0


Participarea la vot a fost de 48,63% (- 5,25 faţă de alegerile legislative precedente).
In Senat, Platforma Civică a obţinut 62 mandate, Partidul Dreptate şi Justiţie 31 mandate, iar Partidul Popular 2 mandate. 
În Dietă, Partidul Platforma Civică al premierului Donald Tusk a câştigat alegerile legislative, obţinând 38,96% din voturi şi 206 mandate (- 3 în raport cu precedentul scrutin), devansând cu mult principalul rival, Partidul Dreptate şi Justiţie care a reuşit să aibă 30,03% din voturi, respectiv 157 mandate (-9 faţă de anul 2007). J. Kaczynski a recunoscut înfrângerea în alegeri şi s-a arătat dispus să mai aştepte patru ani, până când polonezii să poată realiza o reformă a statului.
Surpriza electorală a fost produsă de noul partid intitulat Mişcarea Palikot (RPP), partid anticlerical, fondat în iunie 2011, de omul de afaceri Janusz Palikot, fost membru al Platformei Civice, care a obţinut 9,94% din voturi şi 40 mandate. După alegeri, liderul Mişcării Palikot a afirmat că este un semn de mare speranţă să ştii că milioane de oameni doresc un stat laic, civic şi deschis, mulţi analişti vorbind de o adevărată „revoluţie laică”.

Partidul Popular (PSL) al lui Waldemar Pawlak, membru al coaliţiei guvernamentale, a reuşit un scor electoral de 8,55% voturi şi 30 mandate (-1).

Alianţa Stângii Democratice (SLD), condusă de Grzegorz Napieralsi a înregistrat un puternic recul electoral, obţinând 8,19% din voturi şi 26 mandate (-27 faţă de alegerile din anul 2007). Grzegorz Napieralski, liderul Alianţei Democratice de Stânga (SLD), şi-a anunţat  intenţia de a-şi da demisia. Alianţa de stânga, succesoarea partidului comunist, a fost criticată pentru lipsa unui lider charismatic şi a pierdut o parte din sprijin în favoarea noii mişcări de stânga a lui Palikot, care a avut o atitudine anti-clericală radicală. Scorul foarte slab pe care l-au realizat socialiştii, stânga tradiţională, s-a datorat faptului că aceştia au avut un lider foarte tânăr, de 36 de ani, care, înaintea campaniei electorale, i-a dat afară din partid pe toţi membrii vechi ai partidului, unii care şi-au început cariera politică în perioada comunistă. În campania electorală au fost doar tineri, care dus o campanie foarte proastă, cu lozinci foarte generale, cu nimic concret. Ei nu au fost atractivi pentru electorat, iar Janusz Palikot a furat practic voturi de stânga, având sloganuri mai concrete, eficiente. 

Donald Tusk a obţinut o mare victorie politică, fiindcă a luat, practic, 40% din voturi, după patru ani de guvernare. Victoria partidului aflat la guvernare este cu atât mai relevantă cu cât în Portugalia, Letonia, Danemarca – acestea au suferit o înfrângere electorală importantă.Analiştii au apreciat că acest rezultat a fost obţinut din mai multe motive
: primul motiv este că fosta coaliţie de guvernare  a construit şi aceasta a fost important pentru electorat. Această realizare a contrastat cu perioada fraţilor Kaczynski, Jaroslaw şi răposatul Lech Kaczinski, care vorbeau mai ales despre lustraţie şi nu prea construiau. Al doilea motiv pentru care a câştigat Donald Tusk a fost personalitatea sa total diferită de cea a lui Jaroslaw Kaczynski. Cercetările actuale au arătat că votanţii au ajuns la concluzia că standardele de viaţă în general au crescut, sau, comparativ cu alte ţări europene, au scăzut doar puţin. Dar mai întâi de toate, au votat aşa, ţinând cont de calitatea principalelor personalităţi politice, de faptul că Donald Tusk nu este Jarosław Kaczynski. Majoritatea observatorilor politici
 au observat că Partidul Dreptate şi Justiţie nu a reuşit să îndepărteze eticheta de a fi un partid radical şi imprevizibil, de aceea alegătorii au ajuns în mod clar la concluzia că, în ciuda tuturor fluctuaţiilor şi slăbiciunilor, Platforma Civică va garanta stabilitatea ţării. Presa poloneză a subliniat că realegerea lui Donald Tusk la conducerea guvernului a evidenţiat faptul că aceia care au modernizat şi deschis Polonia, au câştigat. Aceasta a arătat că polonezii au respins atitudinea excesivă a partidului Dreptate şi Justiţie şi au avut încredere în Platforma Civică, crezând că acesta se va ridica la nivelul provocării timpurilor dificile care vin. În acest sens, se poate afirma că, în alegerile legislative din 9 octombrie 2011 s-au confruntat două Polonii
: una liberală, pregătită pentru schimbare şi apărătoare a apartenenţei la UE; cealaltă, eurosceptică, conservatoare. Concluzia acestor alegeri este că, dincolo de aceste diferenţe, polonezii au votat masiv cu dreapta: cu liberalii lui Donald Tusk de la putere şi cu un alt mare partid de dreapta, condus de Jaroslaw Kaczynski.
Analiştii au remarcat că nu trebuie subestimat rezultatul Mişcării Palikot, care arată că o parte importantă a populaţiei a fost receptivă la un discurs populist, anti-putere. Janusz Palikot, în vârstă de 46 ani, absolvent de filosofie, îmbogăţit din comerţul cu vodkă şi vinuri importate, a fost revelaţia campaniei electorale. Născut în 1964, la Bilgoraj, în estul Poloniei, Janusz Palikot a susţinut lucrarea de diplomă cu tema filosofiei lui Kant. După ’90 a intrat în afaceri şi a condus chiar o revistă ultracatolică. În anul 2005 a intrat în politică, devenind copilul teribil al politicii poloneze. El i-a atacat virulent pe fraţii gemeni Kaczynski, politica şi viciile acestora. În anul 2010 a plecat din Platforma Civică, considerând-o prea conservatoare.

În campania electorală din 2011, armele sale au fost charisma, talentul oratoric, inteligenţa şi viziunea inedită asupra societăţii, precum şi afirmarea unui spirit provocator. Acesta s-a afirmat încă din ianuarie 2008, cînd Janusz Palikot a prezidat o comisie specială care studia lupta împotriva birocraţiei. El a fost considerat un produs de sinteză exploziv, împrumutând de la stânga problemele societăţii şi moravurile şi de la dreapta o abordare liberală a economiei. Esenţial a fost însă atacul împotriva Bisericii Catolice, împotriva privilegiilor fiscale şi averilor acesteia, a rolului său prea mare în dezbaterile publice. Janusz Palikot a solicitat limitarea restituirii averilor bisericii, interzicerea participării ei la ceremoniile oficiale de stat, eliminarea finanţării bisericii de către stat şi eliminarea orelor de religie în şcoli. 

Analiştii apreciază că “revoluţia lui Palikot” va pune întreabarea dacă cei trei lideri controversaţi ai Mişcării Palikot (RP), fondatorul Janusz Palikot, transsexualul Anna Grodzka şi activistul gay Robert Biedroń – vor reuşi să schimbe politica, Biserica şi polonezii”
. Janusz Palikot  a afirmat că scopul său nu este să creeze “un alt partid politic”, ci să “facă schimbări”, dar analiştii sunt convinşi că are mari ambiţii politice. Liderul acestei formaţiuni a declarat că “Societatea poloneză va fi transformată în mod incredibil, chiar dacă nu intrăm în niciun guvern sau nu implementăm nimic pentru că propunerile noastre nu sunt votate. Va fi o normalizare a alterităţii la scală gigantică”. El a cerut fonduri publice pentru tratamentul fertilizării în vitro, o separare clară a Bisericii de stat, legalizarea uniunilor homosexuale, liberalizarea legii avorturilor şi legalizarea marijuanei – un mesaj primit surprinzător de bine de un electorat considerat mult timp conservator. Janusz Palikot a declarat că succesul său în alegeri ar fi un miracol dacă milioane de polonezi nu ar fi dorit un stat laic, civic şi deschis, în care credinţa să fie o problemă privată. El a afirmat că vrea să fie un nou « Mesia » al stângii, capabil a schimba politica poloneză. Referitor la politica externă, Janusz Palikot a manifestat o atitudine proeuropeană, liberală, favorabilă apropierii de Germania. El a susţinut reforma radicală a sistemului educativ şi modernizarea guvernării locale. In anii ’90, majoritatea partidelor politice era apropiată Bisericii Catolice. După două decenii, 33% din polonezi nu mai au încredere în Biserică, deşi aceasta a rămas destul de puternică. Influenţa ei este din ce în ce mai scăzută în rândul tinerilor, fenomen întâlnit în mai multe ţări europene.

Mişcarea a reuşit să mobilizeze activişti gay, ai doctrinei feministe şi pe toţi cei cărora nu le place actuala politică, cu un program care a fost considerat “dureros de laconic”. Mulţi oameni supăraţi sau dezgustaţi de tradiţionalismul stupid, de intoleranţa şi obiceiurile patriarhale, şi-au găsit în ea un purtător de cuvânt. Mişcarea a mai fost sprijinită şi de cei care nu mai au încredere în politicieni şi caută o speranţă pentru o viaţă mai bună
. 
Mişcarea a fost considerată un fenomen de tip „partid nou, ofertă nouă” şi a fost votată pentru că a avut o ofertă care părea una atractivă. Pe de altă parte, au votat mai ales cei tineri, cei care gândesc altfel, cei care s-au născut în jurul anului 1989, care au alte valori, o generaţie care consideră că are voie să facă tot, şi alţii care au vrut neapărat să voteze cu altcineva, care nu au fost încântaţi de Tusk, dar nu le-a plăcut nici Jaroslaw Kaczinski, şi de aceea l-au votat pe Palikot. Timpul va arăta dacă acest fenomen va fi de durată sau dacă a fost doar, aşa cum afirmă unii analişti, doar o „şmecherie politică ”. Ei apreciază că este puţin probabil ca acest partid imprevizibil să devină parte a unei coaliţii de guvernare
. 
Pentru guvernarea viitoare, semnificativ va fi faptul că electoratul a acceptat, prin votul lui, orientarea politică decisă de guvernul lui Donald Tusk, contrar dificultăţilor şi ameninţărilor crizei. Premierul a reprezentat un tip de a guverna şi un bilanţ deosebit, precum şi o metodă de a căuta permanent consensul politic, de a nu ignora dimensiunea socială, de a dialoga în cadrul UE. 

În contextul crizei economice, luarea unor decizii este considerată o responsabilitate enormă
, de aceea electoratul a considerat că schimbarea şi stabilizarea ţării este un demers care are nevoie de un mandat de opt ani, dar că va depinde de curajul lui Donald Tusk dacă polonezii îl vor mai respecta şi peste patru ani
. 
Imediat după anunţarea rezultatelor, premierul Donald Tusk a declarat că acestea reprezintă victoria unei Polonii optimiste. El a afirmat că viitorul mandat va fi mai important pentru că efortul şi ritmul schimbărilor vor trebui să fie duble, întrucât polonezii au dreptul să trăiască mai bine. El a subliniat că cel mai important obiectiv politic este protejarea Poloniei de o catastrofă politică, economică şi financiară şi consolidarea realizărilor de până acum.
Premierul a afirmat că, pe plan politic, rezultatele alegerilor legislative din 9 octombrie 2011, demonstrează că procesul democratic s-a consolidat în Polonia. După o perioadă de mare fragmentare a sistemului politic polonez, doar patru formaţiuni politice vor fi reprezentate în Dietă, alături de cele două mari partide: Platforma Civică şi Dreptate şi Justiţie. Alegerile legislative din 2011 au reconfirmat că Platforma Civică este primul partid pe scena politică poloneză. Analiştii au subliniat că partidul aflat la guvernare a reuşit să utilizeze criza economică pentru a-şi consolida electoratul, iar acesta a optat pentru continuitate. 

Premierul nu deţine însă o majoritate absolută în Parlament şi, de aceea, va trebui să realizeze o coaliţie guvernamentală. Problema politică va fi alegerea viitorului partener de guvernare al Platformei Civice, Partidul Popular putând fi abandonat în favoarea Alianţei Stângii Democratice, conduse de Grzegorz Napieralsi. Analiştii politici prevedeau o apropiere de Alianţa Stângii, decât de Mişcarea lui Janusz Palikot sau reluarea colaborării cu Partidul Popular. O coaliţie tripartită ar putea frâna procesul decizional şi cel al reformelor. 
Viitorul guvern va avea o misiune dificilă, aceea de a moderniza în continuare infrastructura şi de a realiza reforme importante (a sistemului de sănătate, a sistemului fiscal, simplificarea sistemului birocratic). Majoritatea specialiştilor polonezi în economie sunt îngrijoraţi de impactul crizei asupra economiei poloneze care deja a realizat o încetinire economică a exporturilor şi a consumului. În anul 2011, datoria publică se apropie de 54% din PIB şi, potrivit Ministerului de Finanţe, ar urma să scadă uşor în anul 2012. Guvernul polonez mizează pentru 2012 pe reducerea deficitului public la 2,9% faţă de 6,5% în 2011, şi pe o inflaţie de 2,8%, comparativ cu 3,5% în acest an.
Premierul Donald Tusk, în vârstă de 54 ani, este originar din Pomerania orientală, regiunea Gdansk, dintr-o zonă disputată, aflată la graniţa dintre Polonia şi Germania. Diplomat al Facultăţii de Istorie al Universităţii Gdansk, el a fost un militant activ al sindicatului Solidarnosk. Ulterior, el a fost membru al Congresului Liberal-democrat (KDL) şi al Uniunii Libertăţii (UW). În anul 2001, Donald Tusk, împreună cu Andrzej Olechowski şi Maciej Plazynski, a format Platforma Civică. El a fost ales deputat şi vicepreşedinte al Dietei (2001-2005), iar în anul 2005 a candidat la alegerile prezidenţiale, obţinând 45,53% din voturi, fiind învins de Lech Kaczynski (54,47% voturi). Doi ani mai târziu, Donald Tusk devenea premier, în urma alegerilor legislative din 21 octombrie 2007. Primul său mandat de guvernare a constituit ani de stabilitate politică şi economică.

Victoria în alegeri este un semnal pentru sistemul politic polonez, Platforma Civică fiind primul partid care după 1990 a reuşit performanţa să fie reales la guvernare, Donald Tkusk fiind al doilea premier (după Jerzy Buzek) care va avea două mandate de guvernare consecutive, fapt ce demonstrează consolidarea democraţiei în Polonia. Donald Tusk este considerat unul din liderii de centru-dreapta de succes din Europa
, după ce Polonia a trecut printr-o tranziţie democratică dificilă.

Această realegere reprezintă un semnal pozitiv de stabilitate pentru Uniunea Europeană, sprijinind obiectivul strategic de aderare a Poloniei la zona euro. Succesul său oferă, de asemenea, un moment necesar de continuitate după înfrângeri succesive ale partidelor de guvernământ din unele state europene (Irlanda, Portugalia, Letonia, Danemarca).

Preşedintele polonez Bronislaw Komorowski l-a însărcinat oficial, la data de 8 noiembrie 2011, pe Donald Tusk, premierul aflat la final de mandat, cu formarea noului guvern, în urma victoriei obţinute de partidul liberal Platforma Civică în alegerile legislative din 9 octombrie. Donald Tusk prezentase anterior demisia cabinetului său, care urma să gestioneze afacerile curente până la investirea noului executiv. Componenţa acestuia trebuia prezentată preşedintelui până la 22 noiembrie şi aprobată ulterior de legislativ. 
Donald Tusk a afirmat că va face totul pentru a forma acest guvern în mod eficient şi cât mai curând posibil. Premierul a dispus de 14 zile pentru a obţine votul de încredere al Parlamentului în favoarea noii echipe de guvernare şi programului său. Înainte de alegeri, Donald Tusk promisese schimbarea multor miniştri, dar a precizat că vor rămâne în guvern ministrul de externe, Radoslaw Sikorski şi ministrul de finanţe, Jacek Rostowski. Observatorii politici afirmau că 6 din cei 18 miniştri ai fostului guvern ar trebui să păstreze portofoliile (ministrul de finanţe – Jacek Rostowski, Radoslaw Sikorski – ministrul afacerilor externe, Michal Boni – consilier economic, K. Kwiatkowski de la Ministerul Justiţiei, ministrul ştiinţei – Eva Kudrycka; ministrul infrastructurii – C. Grabaczyk.

Noul Parlament polonez s-a reunit la sfârşitul lunii octombrie 2011, Preşedintele Bronislaw Komorowski adresându-se Seimului, Camera inferioară a Parlamentului, îndemnându-l să adopte reforme "rapide si curajoase", care să protejeze creşterea economică a ţării. Printre reformele menţionate de şeful statului se numărau cele referitoare la sistemul de pensii, la reforma serviciilor medicale, tribunalelor şi administraţiei. Preşedintele Bronislaw Komorowski a reafirmat angajamentul Poloniei, care deţine preşedinţia în exerciţiu a Uniunii Europene, dar nu este membră a zonei euro, faţă de integrarea europeană, ca şi hotărârea Varşoviei de a adopta moneda unică, însă doar atunci când "criza datoriilor va fi fost resorbită". "Preparativele pentru uniunea monetară vor constitui un motor important al modernizării ţării noastre şi îi vor creşte competitivitatea", a subliniat preşedintele. 
Pe data de 17 noiembrie 2011, premierul polonez desemnat, Donald Tusk, a prezentat componenţa noului guvern de coaliţie, format de partidul său liberal Platforma Civică şi formaţiunea ţărănească Partidul Poporului Polonez, în urma alegerilor din 9 octombrie. Principalele ministere vor fi conduse în continuare de membri ai vechiului guvern: Radoslaw Sikorski păstrează Ministerul de Externe, Jacek Rostowski rămâne la Ministerul de Finanţe, iar Waldemar Pawlak, liderul Platformei Civice,  va ocupa din nou portofoliul Ministerului Economiei. Un minister nou creat, al Administraţiei şi Informatizării, îl va avea în frunte pe Michal Boni, consilier al lui Donald Tusk în precedentul guvern. Ministerul Justiţiei i-a revenit deputatului catolic Jaroslaw Gowin, din aripa conservatoare a Platformei Civice. 
Şeful executivului a declarat că este cel mai tânăr dintre guvernele ultimilor 20 de ani şi primul guvern de continuitate în istoria ultimelor două decenii în Polonia, după căderea regimului comunist. A doua zi, premierul a cerut, în Parlament, votul de învestitură, după o declaraţie de politică generală, coaliţia de guvernare având în Seim, Camera legislativă inferioară, o majoritate de 235 de deputaţi din totalul celor 460. 

Premierul Donald Tusk a anunţat un vast pachet de reforme ce prevede, printre altele, că preoţii ar urma să participe la sistemul general polonez de pensii. Asemeni fermierilor, minerilor şi serviciilor în uniformă, precum poliţia şi pompierii, preoţii au propriile aranjamente preferenţiale de pensii. Noul guvern polonez doreşte eliminarea acestor privilegii pentru a contribui la soluţionarea problemei deficitului bugetar al Poloniei. De asemenea, el a anunţat majorarea vârstei de pensionare. Premierul a declarat cu acest prilej că Polonia este hotărâtă să fie o ţară puternică şi să joace în liga celor mari, în cadrul Uniunii Europene
. 

Pe 21 noiembrie 2011, la o zi după ce a anunţat importante măsuri de austeritate menite să ajute economia ţării să rămână puternică în vremuri tulburi, premierul polonez Donald Tusk şi noul său cabinet au supravieţuit unei moţiuni de cenzură în Parlament
. În urma votului, au existat 234 de voturi pentru şi 211 împotriva sprijinirii guvernului. 

